Rådets forordning (EF) nr. 811/2000

af 17. april 2000

om ændring af forordning (EF) nr. 1577/96 om indførelse af en særlig støtte for visse bælgplanter

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 36 og 37,

under henvisning til forslag fra Kommissionen(1),

under henvisning til udtalelse fra Europa-Parlamentet(2),

under henvisning til udtalelse fra Det Økonomiske og Sociale Udvalg(3), og

ud fra følgende betragtninger:

(1) Ved forordning (EF) nr. 1577/96(4) blev der indført en særlig støtte for visse bælgplanter.

(2) Anvendelserne af de afgrøder, der er omfattet af denne støtte, er forskellige. Vikker anvendes som dyrefoder, og linser og kikærter som menneskeføde. Det hidtidige system med et maksimumsareal for disse afgrøder under ét har ikke muliggjort en tilstrækkelig styring af udviklingen i arealerne navnlig som følge af den forøgelse af vikkearealerne, der er sket, siden støtten blev indført. Det er derfor hensigtsmæssigt at opdele det garanterede maksimumsareal for at få en bedre rettesnor for produktionen af bælgplanter i Fællesskabet.

(3) Opretholdelsen af afgrøder med bælgplanter såsom linser, kikærter og vikker er af økonomisk interesse på fællesskabsplan, både hvad angår produktionens anvendelse og dens tilpasning til produktionsområderne. Som følge af underskuddet i proteinafgrøder i EU vil det være hensigtsmæssigt, at Kommissionen undersøger muligheder for at forbedre ordningen, uden at støtteniveauet mindskes.

(4) Forvaltningskomitéen for Tørret Foder, der er nedsat ved artikel 17 i forordning (EF) nr. 603/95(5), bør for denne ordnings vedkommende afløses af Forvaltningskomitéen for Korn, der er nedsat ved forordning (EØF) nr. 1766/92(6).

(5) Kommissionen bør inden udgangen af produktionsåret 2002/03 forelægge en rapport om anvendelsen af denne ordning, eventuelt ledsaget af passende forslag.

(6) Forordning (EF) nr. 1577/96 bør derfor ændres tilsvarende -

UDSTEDT FØLGENDE FORORDNING:

Artikel 1

Forordning (EF) nr. 1577/96 ændres således:

1) Artikel 3 affattes således:

"Artikel 3

1. Når de arealer, for hvilke der ansøges om støtte i henhold til denne forordning, overstiger de i stk. 2 fastsatte garanterede maksimumsarealer, nedsættes de støttebeløb, der skal udbetales for det pågældende produktionsår, i forhold til overskridelserne.

2. De garanterede maksimumsarealer fastsættes til 160000 ha for linser og kikærter og 240000 ha for de i artikel 1, litra c), nævnte vikker. Når et garanteret maksimumsareal ikke nås i et produktionsår, overføres det uudnyttede restareal til det andet garanterede maksimumsareal for samme produktionsår, inden en eventuel overskridelse konstateres."

2) I artikel 6:

a) affattes stk. 1 således:

"1. Kommissionen vedtager gennemførelsesbestemmelserne til denne forordning efter proceduren i artikel 23 i forordning (EØF) nr. 1766/92(7). Efter samme procedure bestemmer Kommissionen overskridelserne af de garanterede maksimumsarealer og fastsætter de endelige støttebeløb senest den 15. november i produktionsåret."

b) affattes stk. 3 således:

"3. Kommissionen forelægger senest inden udgangen af produktionsåret 2002/03 en rapport om anvendelsen af denne ordning, eventuelt ledsaget af passende forslag."

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra produktionsåret 2000/2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 17. april 2000.

På Rådets vegne

L. Capoulas Santos

Formand

(1) EFT C 342 E af 30.11.1999, s. 41.

(2) Udtalelse af 17. marts 2000 (endnu ikke offentliggjort i EFT).

(3) EFT C 51 af 23.2.2000, s. 29.

(4) EFT L 206 af 16.8.1996, s. 4. Forordningen er ændret ved Kommissionens forordning (EF) nr. 1826/97 (EFT L 260 af 23.9.1997, s. 11).

(5) EFT L 63 af 21.3.1995, s. 1. Forordningen er senest ændret ved forordning (EF) nr. 1347/95 (EFT L 131 af 15.6.1995, s. 1).

(6) EFT L 181 af 1.7.1992, s. 21. Forordningen er senest ændret ved forordning (EF) nr. 1253/1999 (EFT L 160 af 26.6.1999, s. 18).

(7) EFT L 181 af 1.7.1992, s. 21. Forordningen er senest ændret ved forordning (EF) nr. 1253/1999 (EFT L 160 af 26.6.1999, s. 18).